次韻葛教授新闢柏桐軒
作者：陳棣
朝代：宋

paragraphs: 柏桐有正性，梁琴豈其天。
丹雘自煇燿，絃徽漫鏘然。
深慙社旁櫟，政爾終天年。
復愧南城槁，猶知過飛仙。
廟前今安在，爨下亦浪傳。
何當生學宮，廣文遺新篇。
色映醉吟杜，陰休眠晝邊。
端如兩高弟，儼立聽誦絃。
又如雙青衣，對舞風露前。
方依植壇杏，不羨干雲楩。
日哦二木間，妙意遺言詮。
霜枝半摧剝，月影相回旋。
後雕歲寒見，始華春意全。
比德君無愧，五柳徒自賢。